
___________________________________________________________________________

На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле по притужби АА, Заштитник грађана је сачинио следећи

ИЗВЕШТАЈ  О СЛУЧАЈУ

СА  ПРЕПОРУКАМА 
Заштитник грађана је примио обраћање АА, којим се указује на лош положај корисника социјалних станова на територији Градске општине Лазаревац.

Наиме, из притужиочевог обраћања произилази да притужилац већ осам година, као социјално угрожен случај, са својом породицом живи у стану који припада општини, да је прве четири године све било у реду док електрична енергија није пребачена на комерцијално снабдевање, али да им сада стижу огромни рачуни за потрошњу. Притужилац наводи да исти проблем имају и остале породице које живе у општинским становима.

Притужилац такође наводи да ове године, као и прошле нису добили тренутну помоћ која им следује на свака три месеца, а да примања социјалне помоћи у износу од 28.700,00 динара нису довољна за плаћање лекова чији месечни трошкови прелазе 20.000,00 динара, као и да им се не дају уговори за продужетак коришћења општинских станова.
Поступајући по примљеној притужби, Заштитник грађана се актом од 14. октобра 2025. године обратио Управи Градске општине Лазаревац и затражио изјашњење о наводима из притужбе.
Одељење за образовање, културу и социјална питања Управе Градске општине Лазаревац је актом од 22. октобра 2025. године обавестило Заштитника  грађана да је притужилац настањен са својом породицом у Улици …у стану намењеном за социјално угрожене породице, а којим располаже ГО Лазаревац. Истакнуто је да је предметна странка била једна од странака која је редовно правила високе рачуне које није правовремено измиривала, те да је као излаз из конкретне ситуације, Електродистрибуција Србије видела да се фактуре за све неуредне платише преведу на ГО Лазаревац, која потом исте фактурише тој групи странака. Наведено је да с обзиром да је уговарач са ЕПС-ом, ГО Лазаревац, правно лице, из тог разлога су ови рачуни фактурисани по тарифи комерцијалног снабдевања.

У погледу недобијања једнократне помоћи, наведено је да је ГО Лазаревац престала са праксом доделе новчаних средстава након Извештаја Државне ревизорске институције којим је указано на неправилност новчаних давања физичким лицима, а обзиром да је Законом о социјалној заштити прописано да поступак остваривања и исплате једнократних новчаних помоћи спроводи центар за социјални рад, а поступак у натури спроводи орган, организација или служба одређена актом јединице локалне самоуправе.

Након посебног обраћања Акционарском друштву „Електропривреда Србије“ а.д. Београд, исто је актом од 24. априла 2026. године обавестило Заштитника грађана да на комерцијалном уговору са Градском општином Лазаревац има три мерна места на адреси … и да на основу достављеног нема прецизне податке да би се могло утврдити о ком конкретном мерном месту је реч. Такође је наведено да је комерцијални уговор о испоруци електричне енергије са Градском општином Лазаревац закључен по спроведеном поступку јавне набавке, као и да су мерна места за која је овим уговором регулисано снабдевање електричном енергијом прецизирана Списком мерних места који је саставни део конкурсне документације у овом поступку јавне набавке.

Такође је истакнуто да ЕПС АД, као снабдевач, за сва мерна места за која постоји правни основ за коришћење објеката (својина, закуп, одлуке надлежних органа и сл.) може закључити са легитимисаним лицима и подносиоцима захтева уговоре о снабдевању електричном енергијом. У вези са тим, наведено је да снабдевач нема могућност да наложи додавање или брисање мерних места на постојеће уговоре својих купаца, већ се те радње обављају искључиво по захтеву купца са иницијативом за закључење Анекса уговора о снабдевању/закључења новог уговора.
На крају је наведено да у складу са Законом о енергетици, испостављање фактура за утрошену електричну енергију може вршити само овлашћени Снабдевач електричном енергијом који поседује важећу лиценцу, а на основу закљученог уговора о снабдевању.

Након захтева Заштитника грађана за додатним изјашњењем од Градске општине Лазаревац у погледу правног основа префактурисања рачуна за електричну енергију корисницима социјалних станова, као и о осталим релевантним околностима, Управа Градске општине Лазаревац је актом од 21. априла 2026. године обавестила Заштитника грађана да је правни основ по ком се на социјално угрожене кориснике примењује неповољнија тарифа, уговор о снабдевању електричном енергијом закључен између ЕПС-а и ГО Лазаревац, из ког разлога су ови рачуни фактурисани по тарифи комерцијалног снабдевања. Наведено је да је сагласно члану 596. Закона о облигационим односима, закупцу настављено фактурисање трошкова комуналних услуга (електричне енергије), с обзиром да је закупац наставио да користи предметни стан. Посебно је наведено да се ова пракса примењује на све кориснике социјалних станова.

У погледу статуса енергетски угроженог купца, истакнуто је да се исти остварује по Уредби о енергетски угроженом купцу, као и да о захтевима одлучује Секретаријат за енергетику  коме се исти прослеђују. У конкретном случају, како се наводи, последњи уговор о закупу стана је закључен 22. јула 2021. године.

Притужилац је дописом од 2. септембра 2026. године известио Заштитника грађана да је у међувремену од Управе Градске општине Лазаревац примио обрачун за трошкове електричне енергије за јул 2026. године у износу од 24.561 динар, а да је примио и рачун око 300.000 динара на име старог задужења. Притужилац такође наводи да Градска општина Лазаревац за продужење уговора о закупу стана тражи 13.000 динара, као и да се у истој ситуацији налазе и остали корисници станова, а да он као срчани и плућни болесник и као угрожени случај у датом стану живи са својом шесточланом породицом.
Према приложеном Уговору о закупу стана … од 22. јула 2021. године следи да је чланом 2. став 1. уговорено да се исти закључује на одређено време, до привођења намени земљишта, а најдуже на период од 3 године почев од дана закључења уговора.
* * *

Сходно одредбама Закона о енергетици
 гарантовано снабдевање је јавна услуга којом се осигурава право домаћинстава и малих купаца на снабдевање електричном енергијом прописаних карактеристика на територији Републике Србије по разумним, јасно упоредивим, транспарентним и недискриминаторним ценама.
Чланом 9а. став 1. и 2. овог закона је прописано да је енергетско сиромаштво стање у којем домаћинство нема приступ основним енергетским услугама, које обезбеђују основне нивое и пристојан животни и здравствени стандард, што укључује адекватно грејање, топлу воду, хлађење, осветљење и енергију за напајање кућних апарата што је узроковано комбинацијом фактора као што су: ценовна недоступност, недовољан расположиви приход, високи трошкови за енергију, лоша енергетска ефикасност стамбених јединица и социјални статус. (…) Основне мере за смањење и елиминисање енергетског сиромаштва су: 1) енергетска ефикасност; 2) побољшање система грејања и хлађења; 3) информисање и саветовање с циљем оснаживања енергетски угрожених купаца; 4) заштитне мере; 5) стицање статуса енергетски угроженог купца у складу са актом Владе.
Статус енергетски угроженог купца стиче се на основу решења органа јединице локалне самоуправе надлежног за послове социјалне заштите. 

Уредбом о условима испоруке и снабдевања електричном енергијом
 је прописано да је крајњи купац дужан да снабдевачу, најкасније у року од 15 дана од дана настале промене, пријави: 1) промену података о личности; 2) промену пословног имена; 3) промену намене потрошње електричне енергије; 4) статусну промену; друге промене настале после закључења уговора о снабдевању, односно уговора о приступу систему. Снабдевач без одлагања о променама из става 1. овог члана обавештава оператора система. Крајњи купац који има закључен уговор о снабдевању са унапред одређеном количином електричне енергије, о променама из става 1. овог члана обавештава снабдевача и оператора система, најкасније у року од 15 дана од дана настале промене. 

Уредбом о енергетски угроженом купцу
 су прописани критеријуми и услови за стицање статуса енергетски угроженог купца, те предвиђено да се уз захтев за стицање овог статуса по основу здравственог стања доставља, између осталог, уговор о снабдевању, односно последњи рачун за испоручену електричну енергију, односно правни основ по коме домаћинство борави у датој стамбеној јединици. (члан 20.)

* * *
На основу прикупљених чињеница у току поступка, те примљених навода органа, Заштитник грађана констатује да je Управа Градске општине Лазаревац, својим радњама омогућила да се притужиоцу, као кориснику социјалног стана, електрична енергија обрачунава по скупљој, комерцијалној тарифи, уместо обрачуна по гарантованом снабдевању, чиме је притужиоца и његову породицу довела у још неповољнији положај додатно угрожавајући већ тежак материјални статус и обесмишљавајући остваривање њихових права из области социјалне заштите.
Наводи Управе Градске општине Лазаревац да се са оваквом праксом започело због  неизмиривања високих рачуна од стране неуредних платиша, након чега су фактуре истих преведене на Градску општину Лазаревац, као правно лице, Заштитник грађана не може прихватити као основане, рационалне и сразмерне, обзиром да следи да се на овај начин не решава проблем неизмиривања рачуна, већ насупрот томе, стварају још већа дуговања, а неуредне платише фактички „кажњавају“.
Заштитник грађана констатује, на основу изричитог изјашњења Управе Градске општине Лазаревац, да се оваква пракса примењује на све кориснике социјалних станова, без изузетка, односно да се у свим случајевима социјалног становања електрична енергија обрачунава по основу комерцијалног снабдевања без обзира на чињеницу да је реч о социјалним становима и да се не ради о обављању комерцијалне или пословне делатности.

С тим у вези, не улазећи у неизмирена дуговања, Заштитник грађана је става да се поступањем на овај начин, односно фактичким повећавањем ценовне недоступности, социјално угрожени грађани доводе у још неповољнији положај у односу на остале грађане, а истовремено им се ускраћују и погодности предвиђене Законом о енергетици, односно остваривање статуса енергетски угроженог купца. Сходно томе, Заштитник грађана сматра да је оваква пракса у потпуној супротности са мерама за смањење и елиминисање енергетског сиромаштва, нарочито имајући у виду да притужилац указује да се иста примењује већ годинама. 
Такође, околност да су уговори о закупу за дате станове у међувремену истекли, а да Управа Градске општине Лазаревац, по речима притужиоца, тражи уплату одређеног износа како би исти били продужени, додатно отежава положај притужиоца и осталих корисника социјалних станова, као и могућност да исти поднесу захтев и закључе посебан уговор о гарантованом снабдевању електричном енергијом.

С тим у вези, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће препоруке:
I
Потребно је да Управа Градске општине Лазаревац, без одлагања, предузме све неопходне мере, у сарадњи са надлежним енергетским субјектима, ради промене намене потрошње електричне енергије са комерцијалног снабдевања на гарантовано снабдевање (категорија: Домаћинство) у стану у ком живи притужилац као закупац, те да на овај начин поступи и у свим осталим случајевима у којима су општински станови дати на коришћење социјално угроженим породицама.
II
Потребно је да Управа Градске општине Лазаревац без одлагања омогући притужиоцу, као и осталим корисницима социјалних станова, који испуњавају законске услове, формално продужење уговора о закупу, без условљања уплатама новчаних износа који немају јасан правни основ, како би исти остварили своје право на гарантовано снабдевање као јавну услугу, а тиме и приступ осталим мерама социјалне заштите (стицање статуса енергетски угроженог купца).
Управа Градске општине Лазаревац обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Уколико Управа Градске општине Лазаревац у задатом року не достави Заштитнику грађана обавештење о предузетим мерама везано за упућену препоруку, Заштитник грађана ће о томе обавестити непосредно надређени орган, Народну скупштину, Владу и јавност.

	  
	                   ЗАШТИТНИК ГРАЂАНА


	
	

	
	мр Зоран Пашалић

- Управи Градске општине Лазаревац;

- Електродистрибуцији Србије д.о.о. Београд, ради информације;

- притужиоцу;

- у списе предмета.
� „Сл. гласник РС“, бр. 98/06 и 115/2021.


2  „Сл. гласник РС“, бр. 105/2021.





� Члан 2. став 1. тачка 21. Закона о енергетици ("Сл. гласник РС", бр. 145/2014, 95/2018 - др. закон, 40/2021, 35/2023 - др. закон, 62/2023, 94/2024 и 109/2025 - др. закони).


� "Сл. гласник РС", бр. 84/2023, 58/2025, 67/2025, 48/2026 и 81/2026.


� "Сл. гласник РС", бр. 137/2022, 46/2023 - др. правилник, 93/2023, 103/2023 - др. правилник, 116/2023, 37/2024 - др. правилник, 78/2024 - др. правилник, 28/2025 - др. правилник, 83/2025, 83/2025 - др. правилник, 110/2025 и 30/2026 - др. правилник.

